b"\n_START_ARTICLE_\n(136472) Makemake\n_START_SECTION_\nCaracter\xc3\xadstiques f\xc3\xadsiques\n_START_PARAGRAPH_\nObservacions espectrosc\xc3\xb2piques en el visible i en l'infraroig proper utilitzant el William Herschel Telescope i el Telescopio Nazionale Galileo indiquen que la superf\xc3\xadcie de Makemake \xc3\xa9s semblant a la de Plut\xc3\xb3. L'objecte apareix vermell a l'espectre visible, cosa que probablement indiqui la pres\xc3\xa8ncia de compostos org\xc3\xa0nics tal com ja s'ha observat en d'altres TNO. L'espectre infraroig mostra la pres\xc3\xa8ncia de met\xc3\xa0 congelat (CH\xe2\x82\x84), observat tamb\xc3\xa9 a la superf\xc3\xadcie de Plut\xc3\xb3 i d'Eris. La pres\xc3\xa8ncia de met\xc3\xa0, en quantitats fins i tot m\xc3\xa9s grans que a Plut\xc3\xb3, indica la possibilitat que Makemake pugui tenir una atmosfera transit\xc3\xb2ria similar a la de Plut\xc3\xb3 quan es troba a prop del periheli.\n_START_SECTION_\nMida\n_START_PARAGRAPH_\nMakemake \xc3\xa9s el segon objecte m\xc3\xa9s brillant del cintur\xc3\xb3 de Kuiper (despr\xc3\xa9s de Plut\xc3\xb3), amb una magnitud aparent de 17._NEWLINE_Aix\xc3\xb2 ja indica que ha de ser un objecte relativament gran, per\xc3\xb2 el seu di\xc3\xa0metre real dep\xc3\xa8n tamb\xc3\xa9 de l'albedo. Com que la seva albedo ens \xc3\xa9s desconeguda, hi ha impl\xc3\xadcita una gran incertesa en l'estimaci\xc3\xb3 de la seva mida. Mesures en l'infraroig realitzades pel telescopi espacial Spitzer, assumint un albedo similar al de Plut\xc3\xb3 (suposici\xc3\xb3 l\xc3\xb2gica donada la similitud entre els seus espectres), donen una estimaci\xc3\xb3 per al di\xc3\xa0metre de 1.600\xc2\xa0km (un 70% el de Plut\xc3\xb3). Aix\xc3\xb2 el converteix en un dels objectes transneptunians m\xc3\xa9s grans, nom\xc3\xa9s superat per Eris i Plut\xc3\xb3, i de mida semblant a 2003 EL\xe2\x82\x86\xe2\x82\x81. Tanmateix, si resulta que l'albedo \xc3\xa9s m\xc3\xa9s baix del que es creu, el di\xc3\xa0metre podria ser de fins a 3.000\xc2\xa0km.\n_START_SECTION_\n\xc3\x92rbita\n_START_PARAGRAPH_\nMakemake est\xc3\xa0 classificat com a objecte del cintur\xc3\xb3 de Kuiper cl\xc3\xa0ssic (tamb\xc3\xa9 dits cubewanos), \xc3\xa9s a dir, que no t\xc3\xa9 cap resson\xc3\xa0ncia orbital amb Nept\xc3\xba i no s'apropa mai a l'\xc3\xb2rbita del planeta._NEWLINE_Segueix una \xc3\xb2rbita molt similar a la de 2003 EL\xe2\x82\x86\xe2\x82\x81: molt inclinada (29\xc2\xba) i moderadament exc\xc3\xa8ntrica (e~0,155), tot i que Makemake es troba lleugerament m\xc3\xa9s lluny del Sol que 2003 EL\xe2\x82\x86\xe2\x82\x81 (tant pel que fa al semieix major com en el periheli). El seu per\xc3\xadode orbital \xc3\xa9s de 309 anys._NEWLINE_El diagrama de l'esquerra mostra les \xc3\xb2rbites semblants d'aquests dos cubewanos en comparaci\xc3\xb3 amb l'\xc3\xb2rbita de Plut\xc3\xb3, i les seves posicions respectives, al mes d'abril de 2006. Les dates dels perihelis (q) i dels afelis (Q) estan marcades. Ambd\xc3\xb3s cubewanos es troben actualment molt per sobre de l'ecl\xc3\xadptica (il\xc2\xb7lustrada com l'\xc3\xb2rbita de Nept\xc3\xba, en gris). Actualment, Makemake s'apropa al seu afeli on hi arribar\xc3\xa0 el 2034 mentre que 2003 EL\xe2\x82\x86\xe2\x82\x81 va passar pel seu el febrer de 1991.\n_START_SECTION_\nCircumst\xc3\xa0ncies del descobriment\n_START_PARAGRAPH_\nMalgrat ser un objecte relativament brillant (m = 17), Makemake no va ser descobert fins al 2005, molt despr\xc3\xa9s que molts altres objectes del cintur\xc3\xb3 de Kuiper menys brillants. Aix\xc3\xb2 probablement va ser degut al fet que la seva \xc3\xb2rbita \xc3\xa9s altament inclinada i que actualment es troba a una gran dist\xc3\xa0ncia per sobre del pla de l'ecl\xc3\xadptica (a la constel\xc2\xb7laci\xc3\xb3 de Coma Berenices) . La majoria de recerques de planetes menors tenen lloc relativament a prop de l'ecl\xc3\xadptica, que \xc3\xa9s on es troben la majoria d'objectes._NEWLINE_Tanmateix, a l'\xc3\xa8poca del descobriment de Plut\xc3\xb3 (1930), Makemake es trobava a nom\xc3\xa9s uns pocs graus de l'ecl\xc3\xadptica, a prop del l\xc3\xadmit entre les constel\xc2\xb7lacions de Taurus i Auriga.  Malauradament, aquesta posici\xc3\xb3 es trobava tamb\xc3\xa9 molt a prop de l'equador gal\xc3\xa0ctic, fent que fos gaireb\xc3\xa9 impossible trobar-lo enmig de la densa concentraci\xc3\xb3 del fons d'estrelles de la Via L\xc3\xa0ctia. Clyde Tombaugh va continuar buscant altres objectes durant uns anys despr\xc3\xa9s del descobriment de Plut\xc3\xb3, per\xc3\xb2 no va aconseguir trobar ni Makemake ni cap altre objecte transneptuni\xc3\xa0.\n_START_SECTION_\nSat\xc3\xa8l\xc2\xb7lits\n_START_PARAGRAPH_\nEl 26 d'abril de 2016 s'ha anunciat la descoberta mitjan\xc3\xa7ant el telescopi espacial Hubble d'un sat\xc3\xa8l\xc2\xb7lit de 160\xc2\xa0km de di\xc3\xa0metre orbitant Makemake a una dist\xc3\xa0ncia de 21000\xc2\xa0km."